มันนี่ทูเดย์
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะสั้นที่ “F1+(tha)”
23 ก.ค. 2559

เรตติ้งหุ้นกู้ซีไอเอ็มบี ไทย
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะสั้นที่ “F1+(tha)” แก่โครงการหุ้นกู้ระยะสั้น มูลค่ารวมไม่เกิน 3.4 หมื่นล้านบาท ของธนาคารซีไอเอ็มบี ไทย หรือ CIMBT (AA-(tha)/แนวโน้มอันดับเครดิตมีเสถียรภาพ/F1+(tha)) โครงการหุ้นกู้นี้จะทดแทนโครงการหุ้นกู้ระยะสั้นเดิมของธนาคาร มูลค่า 3.4 หมื่นล้านบาท ซึ่งจะหมดอายุในวันที่ 29 ก.ค. 2559 หุ้นกู้ที่จะออกภายใต้โครงการนี้จะมีอายุไม่เกิน 270 วัน และจะทำการออกเป็นชุด โดยวัตถุประสงค์ในการออกหุ้นกู้คือเพื่อใช้ในการดำเนินกิจการทั่วไปของธนาคาร
ไทยพาณิชย์แจงพร้อมเพย์
ธนาคารไทยพาณิชย์ชี้แจงกรณีมีการส่งข้อความบนสื่อโซเชียลมีเดียเกี่ยวกับประสบการณ์ในการสมัครใช้บริการ SCB พร้อมเพย์ ว่า ธนาคารได้ประชาสัมพันธ์เชิญชวนให้ลูกค้าลงทะเบียนการใช้บริการ SCB พร้อมเพย์ รวมทั้งส่งเอสเอ็มเอสไปยังลูกค้า หากลูกค้าสนใจสามารถพิมพ์ Y ตอบกลับทางเอสเอ็มเอสที่ส่งไป ซึ่งขั้นตอนหลังจากนั้นจะมีเจ้าหน้าที่ของธนาคารโทรศัพท์ติดต่อกลับไปยังลูกค้าเพื่อยืนยันความประสงค์ แต่ลูกค้าเกิดความกังวลใจว่า ผู้ติดต่อกลับอาจจะเป็นกลุ่มมิจฉาชีพนั้น ธนาคารขอยืนยันว่าเจ้าหน้าที่ติดต่อลูกค้ารายดังกล่าวเป็นพนักงานของธนาคารจริง และไม่ใช่กรณีทุจริต (Fraud) แต่อย่างใด
มิ.ย.สอบตัวแทนประกันพุ่ง
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า เดือน มิ.ย. 2559 มีผู้สมัครสอบขอใบอนุญาตเป็นตัวแทนประกันชีวิต 21,526 คน เพิ่มขึ้น 29.9% ในจำนวนนี้มีผู้เข้าสอบ 15,322 คน และสอบผ่าน 5,854 คน หรือ 38.20% ของผู้เข้าสอบ ทำให้ 6 เดือนที่ผ่านมา มีผู้สมัครสอบรวม 97,756 คน